दूसरे दिन न्यायालय में एक व्यक्ति ने आकर मैजिस्ट्रेट बंकिम बाबू से कहा कि ‘तीन कोस की दूरी पर एक हत्या हो गई है, लाश वहाँ पड़ी है।’ बंकिम बाबू ने तुरंत कटघरे में खड़े हुए पुलिस के सिपाही और ब्राह्मण को आदेश दिया कि ‘तुम दोनों जाकर उस शव को अपने कंधों पर उठाकर ले आओ।’ दोनों उस स्थान पर पहुँचे। वहाँ शव बँधा हुआ रखा था। दोनों ने उसे अपने कंधों पर उठाया और चल पड़े। पुलिस का सिपाही हट्टा-कट्टा था, मौज से ला रहा था। पर ब्राह्मण बहुत दुःखी तथा पुत्र की चिंता और इस विपत्ति के कारण रो रहा था। उसे देखकर सिपाही ने हँसते हुए कहा- ‘कहो पंडितजी! मैंने तुमसे पहले ही कहा था कि मुझे चुपके से संदूक ले जाने दो, नहीं तो विपत्ति में पड़ोगे। तुम नहीं माने, अब फल भोगो अपनी करनी का, अब कम-से-कम तीन साल की जेल की हवा खानी पड़ेगी।’